《姚志道有书辄不借戏呈》
宋代·张守

我来春未动，兀坐秋忽老。客怀饱世味，尘土不容澡。

尚馀笔砚癖，俯仰半华皓。中年得异书，夜讽或至卯。

尔来口生棘，妙语时耳剽。故人吾臭味，囊帙富缃缥。

什袭秘不传，凛若璧在赵。念兹访遗逸，从人掇残藁。

何当发其藏，囷廪一倾倒。穷途百态恶，归思疾飞鸟。

终当馈所有，共此绝代宝。岁晚同吟哦，乘风上蓬岛。

作者简介：（1084—1145）常州晋陵人，字子固，一字全真，号东山居士。徽宗崇宁二年进士。擢监察御史。高宗建炎初上防淮渡江利害六事，主张恢复中原，反对画江自守。历御史中丞、翰林学士、同签书枢密院事。四年，除参知政事。未几罢知绍兴府，改福州。六年，复参知政事，兼权枢密院事。后历知婺州、洪州、建康府。卒谥文靖。有《毗陵集》。